DÔVODOVÁ SPRÁVA 

Všeobecná časť

Problematika pohrebníctva bola upravená vyhláškou Ministerstva zdravotníctva č. 47/1966 Zb. o pohrebníctve. 	Táto vyhláška zrušila smernicu hlavného hygienika Československej socialistickej republiky zo dňa 18.novembra 1958 o rozptyle spopolnených ostatkov, ktorá bola uverejnená v čiastke 95/1958 Ú. l. Citovaná vyhláška bola vydaná podľa § 82 zákona č. 20/1966 Zb. o starostlivosti o zdravie ľudu a komplexne upravovala otázky pohrebníctva. 	Vyhláška upravovala otázky týkajúce sa oznámenia úmrtia, prehliadky mŕtvych, pitvy a odoberanie tkanív a orgánov, pochovávanie, spopolňovanie, ako aj otázky prevádzkovania pohrebísk a krematórií.   
	Citovaná vyhláška bola dňom 30. júna 1985 zrušená vyhláškou Ministerstva zdravotníctva SSR č. 46/1985 Zb. o postupe pri úmrtí a o pohrebníctve. Uvedená vyhláška tak isto upravovala otázky oznámenia úmrtia, prehliadky mŕtvych, pitvy a odoberanie tkanív a orgánov z tiel mŕtvych ako aj otázky pochovávania, prepravy mŕtvych a prevádzku pohrebísk a krematórií.  
	Zákon NR SR č. 277/1994 Z. z. o zdravotnej starostlivosti upravil otázky oznámenia úmrtia, prehliadky mŕtveho, určovanie momentu smrti a vykonávanie pitvy ako aj odoberanie a prenos orgánov z tiel mŕtvych a ustanovenia § 1 až 8 vyhlášky Ministerstva zdravotníctva  Slovenskej socialistickej republiky č. 46/1985 Zb. o postupe pri úmrtí a o pohrebníctve zrušil. 
Zákon č. 576/2004 Z.z. z 21. októbra 2004 o zdravotnej starostlivosti, službách súvisiacich s poskytovaním  zdravotnej starostlivosti a o zmene a doplnení niektorých zákonov zrušil zákon č.277/1994 o zdravotnej starostlivosti v znení neskorších predpisov.	
            Na Slovensku do tohto času chýba právna úprava, ktorá by komplexne upravovala práva a povinnosti fyzických osôb, fyzických osôb oprávnených na podnikanie, právnických osôb ako aj orgánov štátnej správy a samosprávy na úseku pohrebníctva, preto predkladaný návrh by mal túto legislatívnu medzeru odstrániť.
 Úprava práv a povinností v  tejto z  etického hľadiska  citlivej  oblasti, vychádza z tradície na našom území a snaží sa zohľadniť praktické potreby spoločnosti a zároveň aj náboženské cítenie a zvyklosti. Štát v ponímaní tohto zákona zasahuje do vzťahov súvisiacich s pochovávaním  len minimálne. V prípade nevyhnutnosti uložiť  ľudské pozostatky osoby, ktorej totožnosť z  rôznych dôvodov nie je známa a teda nejestvuje osoba, ktorá by sa obstaraním pochovania chcela zabezpečiť. Štát v tomto prípade prostredníctvom obce obstará pochovanie na svoje náklady z dôvodu ochrany zdravia ľudí. Výdavky štátu v tomto prípade nemožno s ohľadom na výnimočnosť situácie.
 Vzhľadom na to, že prevádzkovanie pohrebísk, pohrebných služieb, krematórií  ako aj vykonávanie konzervovania a balzamovania možno vykonávať len na základe živnostenského oprávnenia, je potrebné vykonať aj novelizáciu príslušných ustanovení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. 
   Návrh zákona nebude mať dopad na štátny rozpočet a rozpočty obcí a vyšších územných celkov. 
              Návrh zákona je v súlade s Ústavou Slovenskej republiky, s  inými zákonmi a s medzinárodnými zmluvami, ktorými je Slovenská republika viazaná.

Osobitná časť

K § 1
Ustanovuje sa predmet návrhu zákona. Návrh zákona upravuje práva a povinnosti orgánov štátnej správy a obcí fyzických osôb, fyzických osôb oprávnených na podnikanie, právnických osôb  na úseku pohrebníctva, t. j. na úseku zaobchádzania s ľudskými pozostatkami, s ľudskými ostatkami, s prevádzkovaním pohrebnej služby, krematória a pohrebiska a s vykonávaním balzamovania a konzervácie. 

K § 2
Návrh zákona vymedzuje základné pojmy na účely tohto zákona, ktoré súvisia so zaobchádzaním s ľudskými pozostatkami, s ľudskými ostatkami, s prevádzkovaním pohrebnej služby, krematória a pohrebiska a s vykonávaním balzamovania a konzervácie. Vysvetľuje pojmy ako pochovanie, pohrebisko, hrobové miesto, ktoré je  potrebné  na účely zákona vymedziť, ďalej pojmy ako sú balzamovanie a konzervácia, exhumácia .

K § 3
Návrh zákona v tomto ustanovení upravuje povinnosti súvisiace so zaobchádzaním s ľudskými pozostatkami a ľudskými ostatkami a ustanovuje, že sa s nimi musí zaobchádzať dôstojne a tak, aby nedošlo k ohrozeniu verejného zdravia alebo verejného poriadku Ustanovuje, v ktorých prípadoch je zakázané z hľadiska ochrany zdravia ľudské pozostatky upravovať, konzervovať alebo balzamovať. Upravuje režim vystavovania ľudských pozostatkov pred pochovaním v otvorenej rakve. Zakazuje z dôvodu ochrany zdravia zaobchádzanie s ľudskými pozostatkami, ktoré sú kontaminované rádioaktívnymi látkami po radiačných haváriách alebo radiačných nehodách, ak by sa to malo diať bez posudku regionálneho úradu verejného zdravotníctva. Kladie dôraz na povinnosť dôstojne zaobchádzať s ľudskými pozostatkami a ľudskými ostatkami.

K § 4 a 5
Návrh zákona ustanovuje povinnosti, súvisiace s dočasným uložením mŕtveho ľudského tela. Kladie dôraz na povinnosť zabezpečiť dôstojné uloženie ľudských pozostatkov. Ustanovuje povinnosť zdravotníckeho zariadenia vydať mŕtve telo umyté ako aj povinnosť pre manipulujúce osoby zabezpečiť možnosť hygienickej očisty. Povinnosť informovať regionálny úrad verejného zdravotníctva v prípade úmrtia na nebezpečnú chorobu, regionálny úrad potom určí spôsob nakladania s ľudskými ostatkami nakazenými nebezpečnou chorobou.
Zákon ďalej ustanovuje povinnosti obce v prípade úmrtia cudzieho štátneho príslušníka na jej území. 

K § 6 a 7
Návrh zákona ustanovuje, že na prevádzkovanie pohrebnej služby je potrebné povolenie na prevádzkovanie živnosti (ďalej len “koncesia”). Zákon ustanovuje povinnosť mať odbornú spôsobilosť na prevádzkovanie takejto služby, predpísané vzdelanie ako aj posudok regionálneho úradu verejného zdravotníctva vydaný v súlade so zákonom NR SR číslo 272/1994 Z. z. o ochrane zdravia ľudí v znení neskorších predpisov. Na vydanie tohto posudku musia byť splnené povinnosti ustanovené týmto zákonom. Zákon ustanovuje povinnosti prevádzkovateľa pohrebnej služby, súvisiace s prepravou ľudských pozostatkov, ukladaním ľudských pozostatkov do doby pochovania a pod. Ukladá povinnosť šetrného správania sa k obstarávateľovi pohrebu a tiež ukladá povinnosť prevziať ľudské pozostatky len vtedy, ak je úmrtie doložené listom o prehliadke mŕtveho a ak sa vykonala pitva doplneného aj o údaj lekára, ktorý pitvu vykonal. Pri podozrení zo spáchania trestného činu v súvislosti s úmrtím aj písomným súhlasom orgánu činného v trestnom konaní. Povinnosť pohrebnej služby zdržať sa propagovania pohrebnej služby takým spôsobom, ktorý by svojim obsahom a formou bol nevhodný. 

K § 8 a 9
Návrh zákona ustanovuje povinnosti súvisiace s prepravou ľudských pozostatkov a ustanovuje povinnosť Ukladá povinnosť ľudské pozostatky po pozemných komunikáciách prepravovať len v na tento účel schválených vozidlách. Osobitný dôraz kladie na prepravu ľudských pozostatkov, ktoré boli v čase úmrtia infikované nebezpečnou chorobou. Na takúto prepravu je potrebný súhlas príslušného regionálneho úradu verejného zdravotníctva. Zákon ukladá aj povinnosť pri preprave ľudských pozostatkov rešpektovať medzinárodné zmluvy, ktorými je Slovenská republika v súvislosti s prepravou ľudských pozostatkov viazaná.

K § 10 až 13 
Návrh zákona ustanovuje, že krematórium možno zriadiť len na základe územného rozhodnutia a   stavebného povolenia vydaného na základe kladného posudku regionálneho úradu verejného zdravotníctva a príslušného orgánu ochrany ovzdušia. Prevádzkovanie krematória je živnosťou, získanou na základe dokladov o odbornej spôsobilosti a dosiahnutom vzdelaní. Zákon ukladá povinnosť prevádzkovateľovi krematória mať vypracovaný a regionálnym úradom verejného zdravotníctva posúdený prevádzkový poriadok, v ktorom sú zapracované podrobnosti o prevádzkovaní krematória v súlade s ustanoveniami tohoto zákona. Zákon ukladá povinnosť prevádzkovateľovi krematória  prevziať ľudské pozostatky na spopolnenie a spopolniť ich len vtedy, ak je úmrtie doložené listom o prehliadke mŕtveho, doplneným ak sa vykonala pitva aj o údaj lekára, ktorý pitvu vykonal. Ak je podozrenie zo spáchania trestného činu v súvislosti s úmrtím, doplneným aj o písomný súhlas prokurátora alebo orgánu činného v  trestnom konaní. Povinnosti napríklad v krematóriu spopolňovať len ľudské pozostatky alebo ľudské ostatky, ukladať ľudské pozostatky do spopolnenia len v chladiacom zariadení, ktoré spĺňa zákonom ustanovené požiadavky aby bola zachovaná dôstojnosť pietneho aktu. Zabezpečiť monitorovanie procesu spopolňovania a viesť evidenciu. Upravuje tiež obsah prevádzkového poriadku krematória.

K § 14 
Návrh zákona ustanovuje, že na vykonávanie balzamovania a konzervácie je potrebná živnosť, ktorú je možné získať na základe dokladov o dosiahnutom vzdelaní a odbornej spôsobilosti. Ustanovuje povinnosti osoby, ktorá vykonáva balzamovanie a konzerváciu napríklad  podmienky pre prevzatie  ľudských pozostatkov na balzamovanie a konzerváciu len vtedy ak sú doložené ustanovenými dokladmi a kladie dôraz na dôstojné zaobchádzanie s mŕtvym a citlivé správanie k pozostalým. 

K § 15 a 16
Návrh zákona upravuje  povinnosť obce zriadiť pohrebisko, ktoré je službou vo verejnom záujme. Prevádzkovať pohrebisko môže obce, registrovaná cirkev a náboženská spoločnosť, alebo iná právnická osoba a fyzická osoba oprávnená na podnikanie. Zákon ukladá povinnosť obce zabezpečiť pochovávanie v inej obci v prípade, ak nemôže zabezpečiť pochovávanie vo svojom územnom obvode. Zákon ustanovuje povinnosť zriadiť pohrebisko v súlade s územným plánom a na základe  stavebného povolenia. Z hľadiska záujmov ochrany zdravia, ako aj ochrany podzemných vôd zákon ustanovuje povinnosť zriadiť ochranné pásmo okolo novozriadených pohrebísk v šírke najmenej 50 metrov, pričom náhrady s týmto spojené hradí zriaďovateľ pohrebiska. Pri zriadení pohrebiska je nutné dbať aj na zabezpečenie jeho dôstojnosti. Z toho dôvodu, že niektoré cirkevné rády a náboženské spoločenstvá neakceptujú možnosť, resp. ani neumožňujú ukladať ľudské pozostatky príslušníkov svojich cirkví (alebo spopolnených  ľudských ostatkov) na pohrebisku, je nutné legislatívne zakotviť aj vznik neverejných pohrebísk. Na prevádzkovanie neverejných pohrebísk sa primerane použijú príslušné ustanovenia tohto zákona  

K § 17 až 20
Návrh zákona upravuje základné požiadavky na  prevádzkovanie pohrebiska a zároveň ustanovuje, že na prevádzkovanie pohrebiska a na zmenu prevádzkového poriadku pohrebiska je potrebný predchádzajúci súhlas obce. Zákon ustanovuje povinnosť prevádzkovateľovi pohrebiska  pri svojej činnosti riadiť sa prevádzkovým poriadkom. Prevádzkový poriadok pohrebiska musí byť zverejnený na obvyklom mieste pohrebiska a musí upravovať najmä podmienky užívania hrobového miesta, dĺžku tlecej doby pre ľudské ostatky, povinnosti oprávnených osôb pri údržbe hrobového miesta, povinnosti návštevníkov pohrebiska, povinnosti prevádzkovateľa a pod. Ustanovuje, že prevádzkovateľ pohrebiska je povinný prevádzkovať pohrebisko v súlade so zverejneným prevádzkovým poriadkom. Poriadok podrobne ustanovuje povinnosti, o ktorých je  prevádzkovateľ pohrebiska povinný informovať v súvislosti s jeho zámerom zrušiť pohrebisko. Medzi základné povinnosti prevádzkovateľa pohrebiska patrí vedenie evidencie hrobových miest a evidenciu súvisiacu s prevádzkovaním pohrebiska, ktorá musí obsahovať v zákone uvedené údaje.

K § 21
Návrh zákona ustanovuje požiadavky na ukladanie ľudských pozostatkov do hrobu a požiadavky na hrobové miesto (hĺbka hrobu, bočné vzdialenosti) tak, aby napr. bola zabezpečená aj ochrana podzemných vôd. Ďalej ustanovuje dĺžku tlecej doby, ktorá sa stanovuje v závislosti na zložení pôdy a musí trvať najmenej 10 rokov. Na jej bližšie určenie je potrebný hydrogeologicky prieskum a posudok regionálneho úradu verejného zdravotníctva. Zákon ustanovuje, kedy možno pred uplynutím tlecej doby ľudské ostatky exhumovať len po predchádzajúcom posúdení takejto žiadosti regionálnym úradom verejného zdravotníctva z hľadiska splnenia požiadaviek na ochranu zdravia ľudí. Exhumovať možno ľudské ostatky aj v prípade, ak exhumáciu nariadi sudca alebo prokurátor. Stanovuje náležitosti žiadosti o exhumáciu.  Zákon ustanovuje, že náklady na exhumáciu hradí ten, kto o ňu požiadal. 

K § 22
V prípadoch, v ktorých by mohlo dôjsť k ohrozeniu zdravia alebo vodného hospodárstva, zákon oprávňuje príslušné orgány štátnej správy zakázať ďalšie pochovávanie a o tejto skutočnosti bezodkladne informovať obec. 

K § 23 a 24
Návrh zákona  upravuje užívanie hrobového miesta na základe nájomnej zmluvy, ktorá musí mať písomnú formu a musí obsahovať údaje uvedené v zákone. Zákon podrobne upravuje, právo na užívanie hrobového miesta jeho vznik aj zánik a zároveň určuje povinnosti prevádzkovateľa pohrebiska a nájomcu hrobového miesta vo vzťahu k hrobovému miestu.
Prevádzkovateľovi pohrebiska predovšetkým ukladá povinnosť zabezpečiť prístup k hrobovému miestu a zdržať sa zásahov na pohrebisku, ktoré by znamenali zásah do hrobového miesta nemenej dôležitá je aj jeho povinnosť písomne informovať o skutočnostiach spojených so zánikom práva užívať hrobové miesto, najmenej tri mesiace vopred.
 Ustanovené sú aj povinnosti nájomcu vo vzťahu k  údržbe hrobového miesta, povinnosť informovať o zmenách údajov, ktoré sa na pohrebisku evidujú v súvislosti s nájmom hrobového miesta. Tiež povinnosti súvisiace zo zánikom nájmu, konkrétne odstránenie príslušenstva k hrobu, teda náhrobného kameňa vrátene všetkých stavebných úprav, ktoré na jeho vystavenie boli vykonané od zániku oprávnenia užívať hrobové miesto. Ak túto povinnosť nájomca nesplní napriek tomu, že bol preukázateľne na túto možnosť upozornený, odstráni príslušenstvo k hrobu na jeho náklady prevádzkovateľ pohrebiska a predá vo verejnej dražbe. 
Ak nájomca nie je známy, alebo mu nebolo možné doručiť informáciu o skončení  nájmu, prevádzkovateľ pohrebiska  príslušenstvo hrobu po skončení nájmu hrobového miesta odstráni  a predá vo verejnej dražbe.

K § 25
Návrh zákona ustanovuje, že zrušiť pohrebisko môže len obec. Z hygienického hľadiska sa k rušeniu pohrebiska vyjadruje príslušný úrad, ktorým je regionálny hygienik. Zákon v tomto ustanovení pamätá aj na hroby a hrobky, ktoré sú vyhlásené za kultúrne pamiatky ako aj na vojnové hroby. S týmito hrobmi a hrobkami je možné disponovať len po predchádzajúcom súhlase Ministerstva kultúry SR, resp. Ministerstva vnútra Slovenskej republiky.

K § 26
Upravuje dozor na dodržiavaním povinností ustanovených týmto zákonom.
 
K §27 a 28
Návrh zákon podrobne ustanovuje, sankcie za porušenie povinností fyzickej osoby a právnickej osoby, ktoré majú podľa návrhu zákona o pohrebníctve. Súčasne ustanovuje výšku pokuty. Porušenie ustanovení zákona o pohrebníctve prejednáva príslušný regionálny hygienik v správnom konaní.

K § 29
Upravuje  odbornú spôsobilosť na vykonávanie činností podľa zákona o pohrebníctve a spôsob, akým sa preukazuje.

K § 30
Návrh zákona  v tejto časti upravuje odbornú prípravu, ktorá sa  vyžaduje na prevádzkovanie pohrebiska, pohrebnej služby, balzamovania a  konzervovania. Na vydanie odbornej spôsobilosti je potrebné na základe odbornej prípravy získať osvedčenia o odbornej spôsobilosti. Túto odbornú prípravu je možné získať v ustanovizniach ďalšieho vzdelávania akreditovaných podľa zákona č. 386/1997 Z. z. o ďalšom vzdelávaní v znení neskorších predpisov. V súlade s týmto zákonom je možné získať osvedčenie o získanom vzdelaní s celoštátnou pôsobnosťou. Zákon ustanovuje rozsah a náplň špecializovanej odbornej prípravy, potrebnej na prevádzkovanie pohrebnej služby, vykonávanie balzamovania a konzervácie a prevádzkovanie krematória. Náplň špecializačnej prípravy obsahuje prevádzkovú časť, ekonomickú a právnu časť.
Zaradenie požiadaviek na odbornú spôsobilosť pracovníkov, ktorí majú vykonávať pohrebníctvo vyplýva aj z potreby zosúladenia nášho práva s právom EÚ, konkrétne so Smernicou 1999/42/ES Európskeho parlamentu a rady zo 7. júna 1999 o spôsobe uznávania dokladov o odbornej spôsobilosti pre profesionálne činnosti, na ktoré sa vzťahujú smernice o liberalizácii a o prechodných opatreniach a ktorými sa dopĺňa všeobecný systém uznávania dokladov o odbornej spôsobilosti, ktorá v prílohe A “činnosti viazané s kategóriami odbornej praxe” uvádza v rámci ostatných osobných služieb aj pohrebníctvo a údržbu cintorínov.

K § 31
Zákon v prechodných ustanoveniach ustanovuje, že zmenou prevádzkovateľa pohrebiska nie je dotknuté vzniknuté právo užívať hrobové miesto.
Ustanovuje sa  povinnosť vyporiadať právne vzťahy k hrobovým miestam na pohrebiskách. 
Ďalej sa ustanovuje, že do troch rokov od nadobudnutia účinnosti tohto zákona je prevádzkovateľ pohrebiska, na ktorom je postavený dom smútku zabezpečiť, aby bol vybavený chladiacim zariadení podľa kritérií zákona o pohrebníctve. 

K § 32
Zákon zrušuje vyhlášku Ministerstva zdravotníctva Slovenskej socialistickej republiky č. 46/1985 Zb. o postupe pri úmrtí a o pohrebníctve. 

K čl. II.
Vzhľadom, že zákon upravuje podmienky povolenia na prevádzkovanie živnosti (koncesia), tykajúcej sa prevádzkovania pohrebnej služby, balzamovania, konzervácie ako aj prevádzkovania krematórií, je potrebné v tomto zmysle meniť a doplniť aj zákon č. 455/1991 o živnostenskom podnikaní ( živnostenský zákon) v znení neskorších predpisov.

K čl. III.
Vzhľadom na nutnosť komplexnej právnej úpravy v danej oblasti je potrebné, aby tento zákon nadobudol účinnosť  dňom  1.októbra  2005.